Jul 10,2017
జీఎస్‌టీఐ డీజీగా కొత్త బాస్‌..
న్యూఢిల్లీ: కేంద్ర ప్రభుత్వం దేశవ్యాప్తంగా జులై 1 నుంచి వస్తు, సేవల పన్ను (జీఎస్టీ)ని అమలులోకి తీసుకొచ్చింది. ఇందులో భాగంగా జీఎస్టీ నుంచి పన్ను ఎగవేతలకు పాల్పడే వారిపై చర్యలు తీసుకునేందుక వీలుగా నిఘా యంత్రాంగాన్ని సర్కారు ఏర్పాటు చేసింది. ఈ నేపథ్యంలో తాజాగా సీనియర్‌ బ్యూరోక్రాట్‌ జాన్‌ జోసెఫ్‌ను డైరెక్టర్‌ జనరల్‌ ఆఫ్‌ గూడ్స్‌ అండ్‌ సర్వీసెస్‌ ట్యాక్స్‌ ఇంటెలిజెన్స్‌ (డీజీ జీఎస్‌టీఐ)కు నూతన అధిపతిగా నియమిస్తూ ప్రభుత్వం ఉత్తర్వులు జారీ చేసింది. ప్రస్తుతం ముంబయిలో ఉన్న జాన్‌ జోసెఫ్‌ త్వరలోనే పదవీ బాధ్యతలను స్వీకరించనున్నారు. జాన్‌ జోసెఫ్‌ 1983 భారతీయ రెవెన్యూ సర్వీస్‌(కస్టమ్స్‌ అండ్‌ సెంట్రల్‌ ఎక్సైజ్‌)కు చెందిన అధికారి. ఆర్థిక మంత్రిత్వ శాఖకు చెందిన కీలక శాఖల్లో ఆయన పనిచేశారు. అంతేకాకుండా డైరెక్టరేట్‌ ఆఫ్‌ రెవెన్యూ ఇంటెలిజెన్స్‌గా కూడా విధులు నిర్వహించారు. డైరెక్టరేట్‌ జనరల్‌ ఆఫ్‌ సెంట్రల్‌ ఎక్సైజ్‌ ఇంటెలిజెన్స్‌(డీజీసీఈఐ)ను జీఎస్‌టీ అమల్లోకి వచ్చాక డీజీ జీఎస్‌టీఐగా నామకరణం చేశారు. పన్నుల పరిశీలన, కేంద్ర ఎక్సైజ్‌ డ్యూటీ ఎగవేత తదితర అంశాలను ఇది పర్యవేక్షిస్తుంది. సెంట్రల్‌ బోర్డ్‌ ఆఫ్‌ ఎక్సైజ్‌ అండ్‌ కస్టమ్స్‌ సభ్యుడిగా ఆర్‌కె మహాజన్‌ బాధ్యతలు స్వీకరించిన నాటి నుంచి ఆయనే వీటి అదనపు బాధ్యతలు నిర్వహిస్తున్నారు.
మీ స్నేహితులకు రికమెండ్ చెయ్యండి